John Dryden
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1600-tallet
John Dryden var en engelsk dikter og kritiker, den mest representative og allsidige i annen halvdel av 1600-tallet.
Dryden hyllet Oliver Cromwells minne i Heroic Stanzas og hilste snart etterpå Karl 2 velkommen med Astraea Redux (1660). Resten av sitt liv var han Stuart-tilhenger og tory. Han ble hoffdikter (etter William Davenant) og kongelig historiograf i 1670, da han stod på høyden av sin popularitet, men ved revolusjonen i 1688 falt han naturlig nok i unåde og mistet sine stillinger. Forfatterskap Astraea Redux og andre dikt ble skrevet i heroiske kupletter, tistavelses linjer med parvise rim. Denne versformen overførte Dryden også til tragedien. Han anvendte den med uovertruffen sikkerhet og ledighet, og gav den en prestisje som varte i hundre år etter hans død. Som dramatiker skrev han løsslupne komedier på prosa etter tidens smak; av større betydning var hans «heroiske tragedier», særlig The Indian Emperor (1665) og The Conquest of Granada (1669). De representerte en oppstyltet og hyperromantisk form for drama, men Drydens kupletter gav dem styrke.I sitt berømte essay i dialogform, Of Dramatic Poesy (1668), forsvarte han bruken av rim i dramaet og stilte seg i det store og hele på modernistenes side overfor tilhengerne av det klassiske teater. Han forsvarte også William Shakespeare og den engelske blanding av tragikk og komikk mot de ensidig franskinnstilte. Hans beste stykke er gjendiktningen på blankvers av Shakespeares Antony and Cleopatra, All for Love (1677).I 1681 utgav han den ypperste politiske verssatire i engelsk litteratur, Absalom and Achitophel, rettet mot whiggen Lord Shaftesbury og hans tronpretendent James Scott Monmouth. I sitt allegoriske dikt The Hind and the Panther (1687) erklærte han seg for katolisismen. Han oversatte Vergil (1697) og gjenfortalte Geoffrey Chaucer og andre (Fables, 1699).En del av Drydens lyrikk er fremdeles populær. Blant hans store lyriske oder må nevnes Song for St. Cecilia's Day (1687; musikk av Giovanni Battista Draghi) og Alexander's Feast (1697; musikk av Georg Friedrich Händel). Hans fremragende litteraturkritikk finnes oftest i forord, for eksempel til Fables. Meningene hans var moderate, men han fikk betydning for klassisismen ved sine krav om å etterligne «naturen», pleie formen og beherske fantasien. Drydens resonnerende prosa er enkel og spenstig; han bidrog sterkt til moderniseringen av engelsk prosastil. Les mer i Store norske leksikon Storbritannias litteratur Teater i Storbritannia Storbritannias historie Eksterne lenker Dryden i Poetry Foundation Drydens portretter i National Portrait Gallery  Bloom (1987): John Dryden (Internet Archive)  Hopkins, David (1986): John Dryden (Internet Archive)  Kinsley og Parfitt (redaktører, 1970): John Dryden. Selected Criticism (Internet Archive)  Scott, Walter, Sir (1823): Memoirs of John Dryden , bind 1 (Internet Archive)  Scott, Walter, Sir (1823): Memoirs of John Dryden , bind 2 (Internet Archive)  Scott, Walter, Sir (1963): The Life of John Dryden (Internet Archive)  Van Doren, Mark (1960): John Dryden. A Study of His Poetry (Internet Archive)  Ward, Charles E. (redaktør, 1942): The Letters of John Dryden, with Letters Addressed to Him (Internet Archive)  Ward, Charles E. (1961): The Life of John Dryden (Internet Archive)  Winn, James Anderson (1989): John Dryden and his world (Internet Archive) Drydens bøker i Open Library Drydens bøker i Project Gutenberg Drydens bøker som lydbøker i LibriVox